बासुगाव , 5 नभेम्बरःबि टि सिआव बिसायख'थिखौ मिरु खालामनानै दासान्दि मोनफ्रोमबो बियाबफोरावनो सोलिदों गुबुन गुबुन राजखान्थि दोलोफोरनि फोसावदिंनाय , मेल - मिथिं । फैगौ डिसेम्बर दाननि गिबि सप्ताहयाव बि टि सि बिसायख'थिखौ खुंगोननि इसारा मोन्नानै दासान्दि बिसायख'थिखौ मिरु खालामना मोनफ्रोमबो राजखान्थि दोलोफोरा फोसावदिंनायखौ गोख्रोंनिफ्राय गोख्रोंसिन खालामनाय नुनो मोन्दों । बे बिथिङाव उनफिन्नानै थायाखै 12 नं सालाकाटि परिषद बियाबआवबो । बुधबारखालि सालाकाटिनि हरिगावआव आइजो बिपिएफनि मोनसे गेदेर सुबुं मेलखौ खुंनाय जायो । बे फोसावदिंनाय सुबुं मेलआव बाहागो लायो आसाम सरकारनि मन्थ्रि चन्दन ब्रह्म , बि पि एफनि गागि दैदेनगिरि एबा आसाम सरकारनि समाज अन्साय बिफाननि मन्थ्रि प्रमिला रानि ब्रह्म , तामुलपुर बि पि एफनि आफादगिरि केशब राजबंसि , 12 नं सालाकाटि बियाबनि बि पि एफ दोलोनि बिजाथि देरहासाद बसुमतारि , नारायनि बसुमतारिजों लोगोसे माखासे दैदेनगिरिफोरा । गोबां सुबुंफोरा बाहागो लानाय बे आइजो बि पि एफनि बान्जायनायाव खुंनाय फोसावदिंनाय सुबुं मेलआव मन्थ्रि चन्दन ब्रह्मआ फैगौ बि टि सि बिसायख'थियाव देरहासाद बसुमतारिनि देरहानाया रोखा होन्नानै बुङो । फारसेथिं सोलिफु दाननि फैगौ 15.16 अक्टनि गेजेरावनो बि टि सि बिसायख'थि खुंगोन अक्टखौ थि खालामनानै बि टि सि बिसायख'थिया जाफुंसारगोन होन्नानै बिबुंथियाव मन्थ्रिआ बुङो । 
सालाकाटिआव आइजो बि पि एफनि बिसायख'थि फोसावदिंनाय मेल